
	Παρενθέσεις και εισαγωγικά
Παρουσίαση ποιητικής συλλογής
της Αλεξάνδρας Γαλανού
στο Σπίτι της Κύπρου

Tην Τρίτη 19 Απριλίου 2016 πραγματοποιήθηκε στο Σπίτι της Κύπρου, η παρουσίαση της ποιητικής συλλογής της Αλεξάνδρας Γαλανού, Παρενθέσεις και εισαγωγικά, που κυκλοφορεί από τις εκδόσεις Μελάνι.
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και έκανε σύντομη αναφορά στο ποιητικό έργο της Αλεξάνδρας Γαλανού.
Το πρόσκαιρο της μορφής είναι που απασχολεί την ποιήτρια και βέβαια η άρθρωση του καίριου και του ακριβούς, όπως αυτό εντέλει διασώζεται εντός του ποιητικού λόγου. Δεν καταδέχεται τις υπεκφυγές και τις άσκοπες ωραιοποιήσεις, αδιαφορεί για την προσποίηση και επιλέγει να μιλήσει με λόγια σταράτα και λιτά επεσήμανε η ποιήτρια, δοκιμιογράφος Ευτυχία-Αλεξάνδρα Λουκίδου παρουσιάζοντας και αναλύοντας στίχους της ποιητικής συλλογής.
Ο ποιητής και κριτικός λογοτεχνίας Κώστας Παπαγεωργίου, στην εισήγησή του υποστήριξε, μεταξύ άλλων, ότι η ποιήτρια ταξιδεύει τον αναγνώστη σε τόπους, χρόνους, καταστάσεις και εκτάσεις ζωής ρυμοτομημένες με στοχασμό και ελεγχόμενη συγκίνηση, όπως της το υπαγορεύουν εμπειρίες και βιώματα του ατομικού της αλλά και συλλογικού βίου ... ενεργοποιείται και εκφράζεται στους στίχους της συνδυάζοντας τα περασμένα και τα τωρινά στο παρόν της γραφής, χωρίς να παραλείπει σε τακτά χρονικά διαστήματα να ανακεφαλαιώνει με ποιητικό τρόπο την ποιητική της.
Ποιήματα της συλλογής απήγγειλε η ταλαντούχος ηθοποιός Χριστίνα Αλεξανιάν. 
Η ποιητική βραδιά ολοκληρώθηκε με την αντιφώνηση της Αλεξάνδρας Γαλανού η οποία ευχαρίστησε όλους όσοι συνετέλεσαν στην πραγματοποίηση της εκδήλωσης.
20 Απριλίου 2016

